**Výstava BIATEC, NONNOS. Kelti na strednom Dunaji vo Frankfurte nad Mohanom.** Nové archeologické objavy v Bratislave, hlavnom meste Slovenska.

**Miesto**: Archäologisches Museum Frankfurt, Karmelitergasse 1, 60311 Frankfurt am Main

www.archaeologisches-museum-frankfurt.de

**Organizátori**:

Slovenské národné múzeum – Historické múzeum, Slovenské národné múzeum – Archeologické múzeum, Múzeum mesta Bratislavy, Mestský ústav ochrany pamiatok v Bratislave v spolupráci s Archäologisches Museum Frankfurt

**V stredu 8. mája 2019 bola v Archeologickom múzeu v nemeckom Frankfurte nad Mohanom slávnostne otvorená archeologická výstava „BIATEC, NONNOS aj za účasti zástupcov hlavného mesta: Ing. arch. Lucie Štasselovej, viceprimátorky Bratislavy a Mgr. Branislava Pánisa, generálneho riaditeľa Slovenského národného múzea (SNM) a kurátorky výstavy, predsedníčky Slovenskej archeologickej spoločnosti pri SAV, PhDr. Margaréty Musilovej. Výstava, ktorú otvorila za nemeckú stranu mestská radkyňa pre vedu a kultúru Dr. Ina Hartwig M.A. a riaditeľ Frankfurtského múzea Dr. Wolfgang David M.A., potrvá do 1.12. 2019.**

Symbolom výstavy sa stala tvár Kelta s pankáčskou frizúrou a typickým keltským šperkom – nákrčníkom na jednej z množstva strieborných mincí z pokladu zo Žilinskej ulice v Bratislave. Tohto Kelta nazvali nemeckí novinári slovenským Asterixom, ktorý sa mohol volať aj Ainorix, Evoiurix alebo Fariarix. Zaujala ich prípona –rix (kráľ) na niektorých z bratislavských mincí.

Námet výstavy bol inšpirovaný výstavou Kelti z Bratislavy na Bratislavskom hrade, ocenenou časopisom Pamiatky a múzeá ako Výstava roka 2016. Predtým ju hosťovalo Národné archeologické múzeum Umbrie v Perugii. Frankfurt je sídlom Európskej centrálnej banky s logom Eura pred fasádou svojej výškovej budovy. Tento fakt povzbudil riaditeľa múzea Dr. Davida prezentovať keltské mince s prvými nápismi v latinke na Slovensku BIATEC a NONNOS objavenými na území Bratislavy. Keltské mince predstavovali univerzálnu menu rozšírenú na veľkom území Európy už pred vyše dvetisíc rokmi. Spájali ich motívy koníkov na reverze. Wolfgang David videl výstavu v septembri roku 2017, počas medzinárodného seminára **Bratislava v 1. storočí pred Kristom & Keltské oppidá na strednom Dunaji**. Seminár organizoval Mestský ústav ochrany pamiatok na záver medzinárodného bilaterálneho projektu s francúzskym partnerom Centrom pre európsku archeológiu na Mont Beuvray (Bibracte) vo Francúzsku. Bratislava bola významným keltským oppidom v období od konca druhého storočia až po záver prvého storočia pred Kr. a toto oppidum zohrávalo pre dejiny nášho regiónu nemenej významnú úlohu ako známe francúzske oppidum Bibracte. Obe miesta boli v 1. storočí pred Kr. dôležitým sídlom regionálnej moci, potvrdzujúcim privilegované a včasné kontakty s rímskym svetom (*Bibracte založili Héduovia koncom 2. stor. pred Kr. na vrchole hory Mont Beuvray (821 m) ako ich hlavné mesto. Toto opevnené galské mesto – ktoré Cézar nazval oppidum – je jedným z najcharakteristickejších a najlepšie zachovaných z keltského sveta. Cézar, tu dokončil svoje Zápisky o vojne v Galii, po jeho víťazstve pri Alézii).*

Výstava predstavuje vývoj osídlenia v priestore Bratislavskej brány a okolí od 8. storočia pred Kr. po 1. storočie po Kr. Autori kládli dôraz na keltské osídlenie juhozápadného Slovenska a predovšetkým keltské oppidum v Bratislave, ktoré niekdajší obyvatelia pozdvihli na európsku úroveň. Posledné výskumy na Bratislavskom hrade priniesli prekvapujúce poznatky o intenzívnych obchodných a azda aj politických kontaktoch medzi Keltmi žijúcimi v bratislavskom oppide a predstaviteľmi Rímskej ríše. Kamenné architektúry stavané na rímsky spôsob, vyspelé hrnčiarske či kovospracujúce remeslo, prepracovaný systém mincovníctva; to všetko dokazuje vysokú úroveň osídlenia v *oppide*. Práve z nápisov mincí poznáme mená pravdepodobne vrchných predstaviteľov *oppida*. Do Frankfurtu išiel zlatý poklad z bratislavského hradu objavený v roku 2009 spolu s pokladmi strieborných mincí zo Žilinskej ulice a bývalej Tatrabanky na Nám. SNP. Záver výstavy sleduje zmeny v osídlení v priestore Bratislavskej brány na prelome letopočtov, kedy „na scénu“ prichádzajú Rimania postupujúci z juhu a Germáni prenikajúci zo severu. Dunaj sa v tomto období stal na asi štyri storočia hranicou medzi rímskym a pre Rimanov barbarským svetom. Vzťahy medzi oboma rozdielnymi kultúrnymi svetmi predstavujú, okrem iného, bohaté inventáre hrobov germánskych elít z juhozápadného Slovenska.

Vo výstave, ktorá je prvou samostatnou slovenskou archeologickou výstavou v Nemecku, sú zastúpené skutočné klenoty z územia Bratislavy, Devína a juzápadného Slovenska: pohrebná keramika z tzv. kniežacích hrobov kalenderberskej kultúry staršej doby železnej z Dunajskej Lužnej, nálezy železných depotov zo Záhoria, bronzová platnička z opaska zo Stupavy, nálezy zo šperkárskej a kováčskej dielne z Devína, bohaté nálezy strieborných mincí z bratislavského oppida spolu so zlatým pokladom z bratislavského hradu, rímske importy objavené na Bratislavskom hrade (fragmenty dlažieb, amfor, skla, pečatná schránka, egyptský modrý pigment) či inventár hrobu germánskeho náčelníka zo Zohora s unikátnym nálezom zlatého náramku s hadími hlavičkami.

Nemecký dodatok výstavy vypovedá o osídlení vo Frankfurte a jeho okolí v danom období. Architektka slovenskej výstavy Anna Gondová šikovne zakomponovala slovenské nálezy a panely medzi trvalú expozíciu múzea. Jedným z takých exponátov je bohatý halštatský ženský hrob z Fechenheimu. Nemeckí kolegovia zapožičali na doplnenie z Mníchova unikátny poklad 347 strieborných mincí z oppida Heidetränk pri Oberursel, neďaleko Frankfurtu. Tento poklad sa paradoxne nenachádza v zbierkach frankfurtského múzea.

Frankfurtské archeologické múzeum má svoje priestory v bývalom karmelitánskom kostole a kláštore, preto A. Gondova vyvinula obrovské úsilie, aby v tomto sakrálnom priestore vytvorila kulisy na ploche 240 m2 pre modernú a nadčasovú výstavu, tak ako sa jej to podarilo na hrade. Návštevník vstupuje do tmavého oktogonálneho priestoru, v ktorého centre sa nachádza biely georeliéfny model Bratislavskej brány. Tento geografický priestor, ktorý začína od ústia Moravy do Dunaja pri Devíne spolu s Braunsbergom v Rakúsku a bratislavským oppidom tvorili v minulosti silný trojuholník významných neskorolaténskych centier na Jantárovej a Podunajskej ceste. Na model je zhora projektovaná simulácia toku Dunaja s rozvetvenými ramenami, tak ako to bolo pred 2000 rokmi. Diváci môžu pozorovať zmeny v osídlení, ktoré nastali príchodom Keltov, Dákov, Germánov a Rimanov do tohto priestoru. Na stenách sa nachádzajú veľkoplošné fotografie Bratislavy, Devínskej Kobyly s Devínom a Hainburg s Braunsbergom. Na veľkej mape si môžu návštevníci porovnať lokalizáciu Bratislavy na Dunaji, jej blízkosť k Viedni a Budapešti. Návštevník je do samotnej výstavy vtiahnutý farebnými panelmi, ktoré vytvárajú kóje s vitrínami. Svojimi výraznými a odvážnymi farbami – tyrkysovou, fialovou, oranžovou, ružovou a zelenou oživujú samotné exponáty a dodávajú im punc výnimočnosti. Vodiacou niťou je časová os, ktorá približuje návštevníkovi dejiny bratislavského regiónu porovnávajúc ich s dejinnými udalosťami starovekého sveta. Objavy na bratislavskom hrade približuje 5 minútový dokumentárny film na veľkoplošnej obrazovke, ktoré vyrobilo STUDIO727. Veľkým plusom výstavy je jej detská línia, ktorú pripravil mladý historik, pracovník SNM-Historického múzea Juraj Kucharík. Ilustrácie sú obohatené o 3D vizualizácie keltskej pece alebo rímskych stavieb na hrade. Drevená panelová konštrukcia výstavy bola vyrobená a postavená na mieru v rekordnom čase dizajnérskym ateliérom Petra Baumanna z VŠVU (3 Desire s r.o.) a „jeho basketbalistami“ ako vysokých stolárov Andreja a Matúša nazval W. David. Grafici Jakub Dušička a Magda Scheryová z ateliéru ONAONONA opäť dokázali, že sú profesionáli. Kurátorom slovenskej časti výstavy sú Margaréta Musilová (MÚOP), Peter Bárta (SNM-HM), Juraj Kucharík (SNM-HM), Radoslav Čambal (SNM-AM) a Katarína Harmádyová, (MMB). Z nemeckej strany spolupracovali Wolfgang David, Karina Iwe, Liane Giemsch, Carsten Wenzel, Eike Quednau a tlačiareň MARTINCOLOR GmbH&Co.Kg. a mnohí iní. Preklady do nemčiny robili Kristián Elschek a Monika Gašperlin.

Do Nemecka išlo celkovo 337 ks originálnych archeologických zbierkových predmetov. Jedinou replikou je rekonštruovaná helenistická sklenená nádobka z bratislavského hradu z keltsko rímskej stavby I. Tento unikátny nález pochádza z východného Stredomoria z prelomu 2./1. storočia pred Kr. a je dosť pravdepodobné, že v ňom bol uložený zlatý poklad.

Replika bola vyhotovená s prispením Strednej odbornej školy sklárskej a spoločnosti RONA a.s. a Slovenskej sklárskej spoločnosti z Lednických Rovní za podpory Sekcie na podporu

multidisciplinárneho výskumu historického skla na Slovensku pri Slovenskej archeologickej

spoločnosti SAV. Výstava sa koná pod záštitou Slovenského inštitútu v Berlíne a za finančnej podpory Slovenskej archeologickej spoločnosti pri SAV a Archeologického ústavu SAV v Nitre.

Margaréta Musilová, Juraj Kucharík